Serviciile pentru eliberarea şi evidenţa paşapoartelor simple au primit în 2016 un număr de 1.186.199 cereri de eliberare a paşapoartelor simple electronice şi temporare, în creştere cu 24% faţă de anul 2015 şi cu 42% faţă de anul 2010, precizează MAI, într-un comunicat transmis duminică agenţiei Agerpres. Anunţul vine în contextul sărbătoririi Zilei Paşaportului Românesc.

Tendinţa de creştere a numărului de solicitări se menţine şi în acest an, în lunile ianuarie şi februarie a.c., fiind primite deja 221.359 cereri de eliberare a paşapoartelor simple electronice, faţă de 181.300 în aceeaşi perioadă a anului 2016, mai arată comunicatul MAI.

Pentru judeţul Cluj, municipiul Bucureşti şi judeţele Bacău, Iaşi, Timiş şi Vaslui a fost introdus de anul trecut sistemul pilot de programare online, pentru a putea răspunde volumului mare de solicitări înregistrate mai ales în sezonul estival al anului. O altă măsură la nivelul Direcţiei Generale de Paşapoarte şi al serviciilor publice comunitare pentru eliberarea şi evidenţa paşapoartelor simple a fost prelungirea timpului de lucru cu publicul.